మార్కెట్లలో మళ్లీ 'ఫెడ్‌' భయాలు
- సెన్సెక్స్‌ 159 పాయింట్ల పతనం
ముంబయి : వరుసగా రెండో సెషన్‌లోనూ దేశీయ స్టాక్‌ మార్కెట్లు నష్టాల్లో నడిచాయి. ప్రధానంగా మరో మూడు రోజుల్లో అమెరికా ఫెడరల్‌ రిజర్వు పరపతి విధాన సమీక్ష నేపథ్యంలో సోమవారం వర్థమాన మార్కెట్లు ఒత్తిడికి గురి అయ్యాయి. గత వారం మార్కెట్లు వరుస లాభాల్లో సాగడంతో మదుపర్లు కొంత లాభాల స్వీకరణకు కూడా మొగ్గు చూపేలా చేశాయి. లాభాల స్వీకరణతో మదుపర్లు అమ్మకాలకు మొగ్గు చూపడంత బీఎస్‌ఈ సెన్సెక్స్‌ 159.21 పాయింట్లు క్షీణించి 25,678.93 పాయింట్లకు పడిపోయింది. నేషనల్‌ స్టాక్‌ ఎక్సేంజీ నిఫ్టీ 44.25 పాయింట్లు శాతం తగ్గి 7,855.05 పాయింట్ల వద్ద ముగిసింది. రంగాల వారిగా టెక్‌, ఐటి రంగాలు మినహా అన్ని నష్టాలు చవి చూశాయి. విద్యుత్‌ సూచీ అత్యధికంగా 1.43 శాతం కోల్పోయింది. ఇదే క్రమంలో లోహ సూచీ 1.06 శాతం, మౌలిక వసతులు 1.05 శాతం, పీిఎస్‌యూ 0.95 శాతం చొప్పున అధికంగా నష్టపోయాయి. మరోవైపు టెక్‌ సూచీ 0.3 శాతం, ఐటీ 0.18 శాతం చొప్పున పెరిగాయి. సెన్సెక్స్‌-30లో భారతీ ఎయిర్‌టెల్‌ 1.63 శాతం, బజాజ్‌ ఆటో 0.71శాతం, హెచ్‌యుఎల్‌ 0.64 శాతం, అదాని పోర్ట్స్‌ 0.61 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు మారుతీ సుజుకీ2.18 శాతం, రిలయన్స్‌ ఇండిస్టీస్‌ 2.18 శాతం, ఎన్‌టీపీసీ 2.13 శాతం, ఒఎన్‌జీసీ 1.85 శాతం, టాటా స్టీల్‌ 1.77 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు స్వల్పంగా తగ్గాయి. మొత్తంగా మదుపర్ల మద్దతు కరువై 1532 స్టాక్స్‌ ప్రతికూలతను ఎదుర్కోగా, 1083 స్టాక్స్‌ సానుకూల ఫలితాలు నమోదు చేసుకున్నాయి.
మీ స్నేహితులకు రికమెండ్ చెయ్యండి